Il-Prim Ministru tar-Renju Unit, Boris Johnson, iddikjara lockdown parzjali għal tliet ġimgħat bl-għan li titrażżan l-imxija tal-Coronavirus. Johnson ordna li jingħalqu l-ħwienet li jbigħu prodotti u servizzi mhux essenzjali fosthom ħwejjeġ u tagħmir elettroniku. Ordna li sa mhux iktar minn żewġ persuni flimkien jistgħu jkunu flimkien fil-pubbliku. Johnson appella lin-nies biex isegwu ordni sempliċi u jibqgħu d-dar kemm jista’ jkun. Bil-miżuri l-ġodda, Johnson qal li n-nies xorta jistgħu joħorġu jixtru l-affarijiet bażiċi filwaqt li għadu permess l-ivvjaġġar minn u lejn ix-xogħol. Hu ddeskriva l-pandemija tal-Coronavirus bħala l-ikbar theddida li qed jiffaċċja r-Renju Unit f’għexieren ta’ snin. Fir-Renju Unit, l-imwiet bil-Covid-19 telgħu għal 335. Ir-Renju Unit huwa l-għaxar pajjiż fid-dinja bl-ikbar ammont ta’ każi ta’ Covid-19 li issa qabżu s-6,600.